《大历年浙东联唱集 松花坛茶宴联句》
唐代·浙东众诗人

几岁松花下，今来草色平。衣冠游佛刹，鼓角望军城。

乱竹边溪游，孤云向岭明。绕坛烟树老，入殿雨花轻。

山磬入天界，风泉远近声。夜禅三世晤，朝梵一章清。

上砌莓苔遍，缘窗薜荔生。焚香忘世虑，啜茗长幽情。

聚土何年置，修心此地成。道缘云起灭，人世月亏盈。

蝉噪林当晓，虹生涧欲晴。水流惊岁序，尘网悟簪缨。

池上莲无著，篱间槿自荣。因知性不染，更识理常精。

从此应贪味，非惟悔近名。山栖多自惬，林卧欲无营。

已接追凉处，仍陪问法行。赏心殊未遍，惆怅暮钟鸣。